Iszaj Zinon Antonovics

Iszaj a történet kezdete idején(Kép forrása: https://www.deviantart.com/ne-ne-ne/art/Metro-2033-Toshiya-445542959)

## Életrajzi információk

### Rokonok

Teplov Arturovics Antonovics (apa - elhunyt)Antonina Olegovna Garin (anya - elhunyt)

### Kötődés

Smaragdváros

*"Mára kinőttem a mesékből. Akkor is, ha kísértethistóriák"* - Iszaj saját magáról

Iszaj Zinon Antonovics a Metro: Sötét Világ egyik játékos karaktere, smaragdvárosi sztalker. Erőteljes szkepticizmusa határozottan megnehezíti a helyzetét, ahogy egyre furcsább eseményekbe keveredik.

## Története

### Gyermek és fiatalkora

Iszaj ugyan még nem a Metróban született, de tulajdonképpen kisgyerekkorától lent élt: három éves volt a háború idején. Az apja pszichológiát tanított az egyetemen, és mivel Iszaj kései gyerek volt, és a válása óta egyedüli szülőként nevelte, ezért (bár nem lelkesítette vele a kollégáit) gyakran előfordult, hogy ő is ott volt vele a tanszéken. Mondhatni, hogy a fiúnak több szinten is szerencséje volt, hogy pont jókor volt jó helyen. Noha azután, hogy a metróba kényszerültek, az egyetem menekültjeinek is időbe telt felépíteni az életüket, de elég kicsi volt ahhoz, hogy ebből a nehezebb időszakból csak homályos emlékei maradjanak, és elég tisztességes élet épült fel körülötte ahhoz, hogy ne is kelljen sokat gondolkodnia rajta. Tanulhatott, és jó volt benne, az élete nem vált a túlélésért vívott mindennapos küzdelemmé, és nyitva állt előtte a lehetőség, hogy ne is váljon.

Ebben az időszakban viszont, valószínűleg pont a viszonylagos nyugalom miatt némileg forrófejűbb és naivabb volt. Érdeklődött a világ iránt, azon túl is, ami az egyetemből megmaradt: az sosem volt titok, hogy a Metró további részeiben is élnek, és jelentősen rosszabb körülmények között, és a felszínről is éppen eleget lehetett hallani. A kamaszos érdeklődést azonban az apja, aki ekkor még élt, határozottan nem pártolta: a fiú részben az ő nyomására kezdett el mérnöki tudományokat, főként gépészmérnökséget tanulni. Az apja viszont húsz éves kora előtt elhunyt, egy súlyos láz elvitte. Iszaj számára az később jelentős bűntudat forrása volt, hogy ekkor felrúgott minden olyan szabályt vagy elvet, amivel a férfi védeni próbálta: egy alapdiplomának megfelelő mérnöki tudása ugyan van, de nem tanult tovább, és magára a pályára sosem lépett, helyette sztalker lett.

A naiv kíváncsiság nagyon hamar kikopott belőle, ahogy szembesült mind a mutánsokkal, mind a Metró többi részében élő emberekkel. Ahogy egyre realistábbá tették a tapasztalatai, úgy egyre mélyebb a megbecsülése a saját otthona iránt is: amikor nem Smaragdvárosban tartózkodik, jellemzően könnyen el tud vegyülni a sztalkerek független státusza miatt, elkerülve a kérdéseket, vagy könnyedén hazudva, ha arra van szükség. Smaragdvárosban kissé furcsán néztek rá, és határozottan nem tett jót a népszerűségének, hogy sokszor jár ki-be, különösen, mert kezdetben elsősorban személyes kíváncsiság, és nem jól megfontolt célok álltak az útjai mögött… azonban mióta leszállt a földre már jellemzőbb, hogy minden útját alaposan megtervezi, és sokszor a város vezetőségének kéréseit teljesíti velük.

### A játék során...

A játék kezdetén Iszaj a VDNH-n halad át - gombateákat kell vennie, és Smaragdvárosba vinnie. Hamis személyazonossággal, a Poliszba való szállítással álcázza a valódi szándékát, tekintve, hogy a valódi származását nem fedheti fel. A VDNH-n találkozik Khannal, egy titokzatos férfivel, aki láthatóan tudja, honnan jött, és azt állítja, hogy szüksége van rá, és "megüzenték" neki az érkezését... egy álma volt Iszajról. Iszaj határozottan szkeptikus a dologgal kapcsolatban, de úgy dönt, belemegy a játékba, mert túlságosan aggasztják a férfi információi.

Másnap Khan bemutatja a Metró hőseként ismert Artyomnak, aki megkérdezi, hogy ő lesz-e a kísérőjük Smaragdvárosba. Iszaj ragaszkodik hozzá, hogy további információt kapjon, mielőtt elvállal egy ennyire kockázatos küldetést. Kezdetben Artyomék még homályosan fogalmaznak, végül viszont elárulják, hogy Artyom képes kommunikálni a Sötétekkel, és ők kérték a segítségét. Iszaj a szavát adja, hogy segít, bár továbbra is kételkedik, és kissé őrültnek tartja az útitársait.

Hamarosan Iszaj megismerkedik Artyom feleségével, Annával is, aki úgy tudja, a Poliszig mennek, így természetesen azt sem tudja meg, hogy Iszaj smaragdvárosi. A Rizsszkajáig sínautón haladnak, ott viszont sötétség fogadja őket, Iszaj pedig látomást lát... egy égő állomáson van, és mikor lemegy a sínekre, megpróbálva továbbjutni, találkozik egy gyerek sötéttel, aki azt állítja, hogy Artyomon és rajta múlik minden, majd a segítségét kéri. A látomás után Iszaj még mindig pánikban ébred, nem tudja igazán feldolgozni a történteket, és noha beszél Khannal és Artyommal is, még nem tudják teljesen megnyugtatni, továbbra is rengeteg kérdés marad benne. Mindenesetre mindketten bíztatják, hogy próbáljon nyitottabb lenni, annál jobb az esélye, hogy megértse, amin keresztül megy. A Rizsszkaján pihennek egy keveset, és hamarosan továbbhaladnak - ekkor csatlakozik hozzájuk egy fiatalember, Leonid, aki azt állítja, ő maga is smaragdvárosi. Iszaj ebben is erősen kételkedik, és nem szívesen bízik a férfiben, de mikor egy a Komszomoloszkaján kitört járvány megállítja őket, Leonid valahogy el tudja intézni, hogy továbbhaladjanak.

A Polisz előtt még egyszer megállítják őket, ekkor derül ki, hogy Leonid a Vörös Vonal vezetőjének fia, aki viszont nem értett egyet az apja embertelen módszereivel, így ellentétbe került vele. Egy Pavel nevű - Artyom számára szintén ismerős, de nem túl megbízható - katona közbenjárásával azonban végre eljutnak a Poliszig, ahol Iszaj egy újabb látomást kap. Ebben már szóba kerül a Könyv is, amit a Sötétek szerint nekik kellene megszerezniük, mert veszélyes, ha rossz kezekbe kerül. Iszaj tudomást szerez Hunterről is, és a Sötétek figyelmeztetik, hogy ne bízzon senkiben. A látomásáról beszél Artyomnak, és bár még mindig megviselik az események, de egyre határozottabban eldönti, hogy megpróbál helyesen cselekedni, és segíteni a Sötéteken.

Másnap Artyommal együtt Melnyikhez indulnak, hogy a segítségét kérjék, a férfit azonban előtte megállítja egy csapat Brahman, és négyszemközt akarnak beszélni vele - azt állítják, hogy "ő a kiválasztott", és ugyancsak a segítségét kérik, hogy szerezze meg a Könyvet. Iszaj erősen kételkedik benne, hogy jó döntés lenne segíteni, de egyelőre nem áll ellen, részben azért, mert túl kimerült éppen, hogy megtegye, részben, meg mert még ő sem érti teljesen a helyzetet. Ezt követően csatlakozik Artyomhoz, Nat-hoz és Duke-hoz, akikkel együtt mennek Melnyik elé. A férfi teljesen elutasító, skizofrénnek és őrültnek titulálja Artyomot - Iszaj bár kiáll a férfi mellett, de keserűen megállapítja, hogy Melnyik lényegében logikus, és valahol igaza van. Duke és Nat felajánlják, hogy csatlakoznak hozzájuk, annak ellenére, hogy mekkora a kockázat. Hamarosan találkoznak egy fiatal könyvtárossal is, akit a Brahmanok bíztak meg, Luizával - a lány stílusa Iszajt halálosan bosszantja, de Artyom segítségével végül sikerül szót érteniük, és úgy tűnik, a lány maga is hajlandó segíteni nekik.

## Kinézete

Magas (kicsit magasabb, mint 180 centi), szálkás alkatú férfi, csontos arccal és sápadt bőrrel, ami némileg idősebbnek is láttatja a koránál. A szemei nagyon sötétek és elég mélyen ülők, ettől átható, és kicsit fenyegető a tekintete. Van egy enyhe alvászavara a rendszertelen életritmusnak hála, ez meglátszik az arcán. A haja egészen fekete, enyhén hullámos: rövidre vágva hordja, de azért néhány tincs így is gyakran lóg az arcába.

Az öltözködésével nem sokat törődik, jellemzően a célnak megfelelő a viselete (ez sokszor valamilyen védőfelszerelést takar), de a városon belül, biztonságban zöldesbarna, durva anyagú kabátot visel, és majdnem mindig kesztyűt hord.

## Jelleme

Jó megfigyelő, és analitikus elme – minden helyzetben hatalmas igénye van az okok felderítésére és a problémamegoldásra. Fiatalon némileg naivabb volt… bár a körülményekhez képest viszonylag békés és „normális” életet élhetett volna, de alapvetően érdeklődött mind a Metró, mind a külvilág iránt. Utólag visszagondolva nem bánja, hogy az élete innentől olyan irányt vett, amilyet, de a naivitása nagyon hamar elveszett… jelenleg már abszolút, hidegen realistának lehet mondani, aki értékeli a jót, de mindig figyel a rosszra. Talpraesett, határozott, és nagyon komoly – szinte már abszurd, hogy mennyire nincs semmiféle humorérzéke.  Nincs túl jó érzéke az emberekhez sem: megbízható, stabil figura, de nem egy élmény egy csapatban dolgozni vele, ezért általában egyedül tölti az idejét. Ennek ellenére persze nem veti meg a társas szórakozást, ha arról van szó.

## Egyéb

* A nevének hosszú története van: az Iszaj eredetileg egy tervezett Attack on Titan OC nevének orosz változata (eredetileg Isaiah lett volna), a Zinon egy szürrealista kis novella címéből jött, amit azóta sem találok (Zénón halháton úszik felettünk), az Antonovics pedig Szergej Lukjanyenko Őrség sorozatának főhősére, Anton Gorogyeckijre referencia.
	+ A mai orosz névadási szokásokhoz képes szokatlan módon van középső neve, de nem használja az apjára utaló alnevét. A szabályszerűen leírt, teljes neve Iszaj Zinon Teplovics Antonovics lenne.
* Iszajjal E/1-ben írok a reagokban, és írógépre emlékeztető betűtípussal.
* Iszaj MBTI típusa ISTP (bár néha inkább ISTJ-nek tűnik)
* Allignmentje lawful neutral.
* Iszaj karakterét három szereplő inspirálta erősen: a már említett Anton Gorogyeckij, Ignis Scientia a Final Fantasy XV-ből, és Jonas az Emlékek őre tetralógiából. Eredetileg ez utóbbi lett volna a legerősebb inspiráció, ekkor még sokkal idealistábbnak ígérkezett a karakter, és megmaradt volna a legjellemzőbb tulajdonsága, a szinte abnormálisan kék szemek is. Ez végül akkor maradt ki, amikor megláttam a karakterképet - az alapján módosítottam kicsit a jellemvonások arányán is, így most már sokkal kevesebb van a személyiségében Jonasból, de sokkal több Ignisből és Antonból.
* Iszaj - noha ez kimondásra nem kerül - enyhén autisztikus személyiség. Többek között ez okozza a humorral és a metaforákkal való problémáját, valamint a természetfeletti értelmezésével való nehézségét.

* A játékosok egy workshopja során a megalkotója Iszajnak is tervezett egy "akciófigurát" a Hero Forge játékkal: